b'\n_START_ARTICLE_\nRaimundas Karoblis\n_START_SECTION_\nBiografija\n_START_PARAGRAPH_\n1977\xe2\x80\x931986\xc2\xa0m. mok\xc4\x97si Panev\xc4\x97\xc5\xbeio J. Bal\xc4\x8dikonio vidurin\xc4\x97je mokykloje. 1986\xe2\x80\x931992\xc2\xa0m. studijavo Vilniaus Universiteto Teis\xc4\x97s fakultete, baig\xc4\x97 vienpakopes vientis\xc4\x85sias teis\xc4\x97s studijas, jam suteiktas teisininko kvalifikacinis laipsnis. 1992\xe2\x80\x931994\xc2\xa0m. dirbo Lietuvos laisvosios rinkos institute teis\xc4\x97s konsultantu._NEWLINE_Nuo 1994\xc2\xa0m. dirbo U\xc5\xbesienio reikal\xc5\xb3 ministerijos Prekybos skyriuje, I-uoju sekretoriumi, po to skyriaus ved\xc4\x97ju. 1997\xe2\x80\x931999\xc2\xa0m. Ekonomikos departamento direktorius. Dalyvavo derybose d\xc4\x97l Asociacijos sutarties su Europos S\xc4\x85junga, daugumos Lietuvos laisvosios prekybos sutar\xc4\x8di\xc5\xb3, Lietuvos stojimo \xc4\xaf Pasaulio prekybos organizacij\xc4\x85._NEWLINE_1999\xe2\x80\x932003\xc2\xa0m. dirbo Lietuvos nuolatin\xc4\x97s misijos Jungtini\xc5\xb3 Taut\xc5\xb3 skyriaus \xc5\xbdenevoje ministru patar\xc4\x97ju. 2001\xe2\x80\x932003\xc2\xa0m. Lietuvos nuolatinis atstovas prie Pasaulio prekybos organizacijos. Organizavo baigiam\xc4\x85sias Lietuvos stojimo \xc4\xaf PPO derybas, dalyvavo PPO daugia\xc5\xa1al\xc4\x97se derybose ir derybose su Rusija ir Ukraina. 2002\xe2\x80\x932003\xc2\xa0m.\xc2\xa0\xe2\x80\x93 Pasaulio prekybos organizacijos Muitinio \xc4\xafvertinimo komiteto pirmininkas._NEWLINE_2003\xe2\x80\x932007\xc2\xa0m. vadovavo U\xc5\xbesienio reikal\xc5\xb3 ministerijos Ekonomikos, v\xc4\x97liau\xc2\xa0\xe2\x80\x93 U\xc5\xbesienio prekybos politikos departamentams. Europos S\xc4\x85jungos Tarybos 133 (u\xc5\xbesienio prekybos) komiteto tikrasis narys._NEWLINE_2007\xe2\x80\x932010\xc2\xa0m. R. Karoblis dirbo Lietuvos nuolatin\xc4\x97s atstovyb\xc4\x97s ES ambasadoriumi ypatingiems pavedimams, nuolatinio atstovo pavaduotoju, atstovu Europos S\xc4\x85jungos Tarybos COREPER I komitete._NEWLINE_2010\xc2\xa0- 2015 m. m. - Lietuvos nuolatinis atstovas Europos S\xc4\x85jungoje. Vienas pagrindini\xc5\xb3 Lietuvos pirmininkavimo ES Tarybai koordinatori\xc5\xb3. 2013\xc2\xa0m. liepos\xc2\xa0\xe2\x80\x93 gruod\xc5\xbeio m\xc4\x97n.\xc2\xa0\xe2\x80\x93 ES Tarybos COREPER II pirmininkas, vadovavo daugia\xc5\xa1al\xc4\x97ms deryboms COREPER II formate ir atstovavo Taryb\xc4\x85 derybose su Europos Parlamentu derybose d\xc4\x97l Sanglaudos, I\xc5\xa1orini\xc5\xb3 finansini\xc5\xb3 instrument\xc5\xb3, Teisingumo ir vidaus reikal\xc5\xb3 finansini\xc5\xb3 instrument\xc5\xb3 paket\xc5\xb3, Sezonini\xc5\xb3 darbuotoj\xc5\xb3 direktyvos. Kaip ES Tarybos CORPER II komiteto pirmininkas, \xc5\xa1iame formate vadovavo pasiruo\xc5\xa1imams Vilniaus Ryt\xc5\xb3 partneryst\xc4\x97s auk\xc5\xa1\xc4\x8diausiojo lygio susitikimui, taip pat bankin\xc4\x97s s\xc4\x85jungos, 2014\xc2\xa0m. ES biud\xc5\xbeeto ir kit\xc5\xb3 COREPER II komiteto kompetencijos srityse vykusioms deryboms._NEWLINE_2015 m. rugpj\xc5\xab\xc4\x8dio 19 d. paskirtas U\xc5\xbesienio reikal\xc5\xb3 viceministru, atsakingu u\xc5\xbe ES reikalus, i\xc5\xa1orinius ekonominius santykius ir ekonomin\xc4\x99 diplomatij\xc4\x85.'